b'\n_START_ARTICLE_\nIrako Kurdistanas\n_START_SECTION_\nGeografija\n_START_PARAGRAPH_\nIrako Kurdistanas ribojasi su Turkija \xc5\xa1iaur\xc4\x97je, Iranu\xc2\xa0\xe2\x80\x93 rytuose, Sirija\xc2\xa0\xe2\x80\x93 vakaruose. Vis\xc5\xb3 \xc5\xa1i\xc5\xb3 kra\xc5\xa1t\xc5\xb3 pasienio srityse taip pat gyvena kurdai. Pietuose kra\xc5\xa1tas ribojasi su likusiu Iraku, bet tikslios sienos gin\xc4\x8dytinos._NEWLINE_Kra\xc5\xa1tas kalnuotas (driekiasi Zagroso, Sind\xc5\xbearo, Hamrino, Kandilo masyvai), auk\xc5\xa1\xc4\x8diausia vieta\xc2\xa0\xe2\x80\x93 \xc5\xa0icha Daro kalnas (3611 m). Pagrindin\xc4\x97 up\xc4\x97\xc2\xa0\xe2\x80\x93 Tigras (su intakais: Did\xc5\xbeiuoju ir Ma\xc5\xbeuoju Zabais). Sudarytas nema\xc5\xbeas Dukano tvenkinys._NEWLINE_Klimatas subtropinis, pusiau sausringas, v\xc4\x97sesnis nei likusiame Irake. Vasar\xc4\x85 vidutin\xc4\x97s temperat\xc5\xabros siekia 35\xe2\x80\x9340\xc2\xa0\xc2\xb0C (pietvakariuose\xc2\xa0\xe2\x80\x93 21\xe2\x80\x9324\xc2\xa0\xc2\xb0C), \xc5\xbeiem\xc4\x85 laikosi tarp 9\xe2\x80\x9311\xc2\xa0\xc2\xb0C, o kalnuose b\xc5\xabna \xc5\xa1al\xc4\x8diau. Per metus i\xc5\xa1krenta 500\xe2\x80\x93900\xc2\xa0mm krituli\xc5\xb3, daugiausia \xc5\xbeiem\xc4\x85 ir pavasar\xc4\xaf._NEWLINE_Kaln\xc5\xb3 \xc5\xa1laituose ir sl\xc4\x97niuose auga \xc4\x85\xc5\xbeuol\xc5\xb3, k\xc4\x97ni\xc5\xb3, platan\xc5\xb3, pu\xc5\xa1\xc5\xb3, uosi\xc5\xb3 mi\xc5\xa1kai, kurie sausringesn\xc4\x97se vietose pereina \xc4\xaf kserofitinius kr\xc5\xabmynus, palmi\xc5\xb3 giraites ir stepes.\n_START_SECTION_\n\xc5\xaakis\n_START_PARAGRAPH_\nSvarbiausias Irako Kurdistano pajam\xc5\xb3 \xc5\xa1altinis\xc2\xa0\xe2\x80\x93 naftos gavyba ir pardavimas. Taip pat kasama cinko, gele\xc5\xbeies r\xc5\xabda, klintis, varis, auksas, marmuras. Didel\xc4\x97 dalis kra\xc5\xa1to gyventoj\xc5\xb3 ver\xc4\x8diasi \xc5\xbeem\xc4\x97s \xc5\xabkiu\xc2\xa0\xe2\x80\x93 augina vaismed\xc5\xbeius ir vaiskr\xc5\xabmius, javus, dar\xc5\xbeoves, laiko gyvulius.\n_START_SECTION_\nAdministracinis suskirstymas\n_START_PARAGRAPH_\nIrako Kurdistanas padalintas \xc4\xaf 4 apskritis (Par\xc3\xaazga): Dohuko, Erbilio, Suleimanijos ir Halabd\xc5\xbeos. \xc4\xae gin\xc4\x8dytinas sritis, kurias valdyti siekia Irako Kurdistanas, patenka Kirkuko, Ninev\xc4\x97s ir Dijalos muchafaz\xc5\xb3 dalys.'